[pic] | COMISIA EUROPEANĂ |

Bruxelles, 31.8.2010

COM(2010) 459 final

2010/0240 (NLE)

Propunere de

REGULAMENT (UE) Nr. .../2010 AL CONSILIULUI

privind măsuri restrictive împotriva Iranului și de abrogare a Regulamentului (CE) nr. 423/2007

(prezentat în comun de Comisie și de Înaltul Reprezentant al Uniunii pentru afaceri externe și politica de securitate)

EXPUNERE DE MOTIVE

1. La 26 iulie 2010, Consiliul a aprobat Decizia 2010/413/PESC care confirmă măsurile restrictive adoptate începând cu 2007 și prevede măsuri restrictive suplimentare împotriva Iranului pentru a se conforma Rezoluției 1929 (2010) a Consiliului de Securitate al ONU și măsurilor de însoțire, conform solicitării Consiliului European în declarația sa din 17 iunie 2010.

2. Aceste măsuri restrictive includ, în special, restricții suplimentare privind comerțul cu produse și tehnologii cu dublă utilizare și echipamente care ar putea fi folosite în scopul represiunii interne, restricții privind comerțul cu echipamente-cheie destinate industriei iraniene a petrolului și gazelor naturale și privind investițiile în acest domeniu, restricții asupra investițiilor iraniene în domeniul extracției uraniului și în industria nucleară, restricții privind transferurile de fonduri către și din Iran, restricții referitoare la sectorul bancar iranian, restricții privind accesul Iranului pe piețele de asigurări și obligațiuni ale Uniunii, precum și restricții privind furnizarea anumitor servicii navelor și aeronavelor de marfă iraniene.

3. Consiliul a prevăzut, de asemenea, categorii suplimentare de persoane care urmează să facă obiectul înghețării fondurilor și resurselor economice, precum și anumite alte modificări tehnice ale măsurilor existente.

4. Măsurile restrictive privind produsele cu dublă utilizare ar trebui extinse astfel încât să vizeze toate bunurile și tehnologiile menționate de anexa I la Regulamentul (CE) nr. 428/2009, cu excepția anumitor produse încadrate în categoria 5. Produsele și tehnologiile din categoria 5 care fac în prezent obiectul unei interdicții ar trebui, cu toate acestea, să rămână supuse interdicției. De asemenea, este necesar să se impună o interdicție anumitor produse și tehnologii care au fost supuse anterior condiției existenței unei autorizații de export în conformitate cu articolul 3 din Regulamentul 423/2007.

5. Ar trebui elaborată o listă de bunuri și tehnologii-cheie din sectoarele petrolier și gazifer, în vederea garantării punerii în aplicare eficace a măsurilor restrictive de către agenții economici și de către autoritățile vamale. O propunere suplimentară privind lista echipamentelor și tehnologiilor-cheie pentru sectoarele petrolier și gazifer vizate la articolul 8 din propunerea de regulament, va face obiectul unui document distinct.

6. Restricțiile privind investițiile în sectoarele petrolier și gazifer ar trebui să vizeze anumite activități-cheie, precum serviciile de transport, pentru a fi eficace și, din același motiv, să se aplice întreprinderilor comune, precum și altor forme de asociere și cooperare din sectoarele petrolier și gazifer.

7. Asigurarea eficacității restricțiilor asupra investițiilor iraniene în Uniune necesită adoptarea de măsuri pentru a interzice persoanelor fizice sau juridice, entităților și organismelor aflate sub jurisdicția Uniunii să permită sau să autorizeze astfel de investiții.

8. Prin urmare, este necesară modificarea și completarea Regulamentului (CE) nr. 423/2007 din 19 aprilie 2007 privind măsuri restrictive împotriva Iranului. Din motive de claritate, Comisia și Înaltul Reprezentant al UE pentru afaceri externe și politica de securitate propun înlocuirea acestui regulament cu un nou regulament, consolidat.

9. 2010/0240 (NLE)

Propunere de

REGULAMENT (UE) Nr. .../2010 AL CONSILIULUI

privind măsuri restrictive împotriva Iranului și de abrogare a Regulamentului (CE) nr. 423/2007

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 215,

având în vedere Decizia 2010/413/PESC a Consiliului din 26 iulie 2010 privind măsuri restrictive împotriva Iranului și de abrogare a Poziției comune 2007/140/PESC[1],

având în vedere propunerea prezentată în comun de Înaltul Reprezentant al Uniunii pentru afaceri externe și politica de securitate și de Comisie,

întrucât:

10. La 26 iulie 2010, Consiliul a aprobat Decizia 2010/413/PESC care confirmă măsurile restrictive adoptate începând cu 2007 și prevede măsuri restrictive suplimentare împotriva Republicii Islamice a Iranului (denumit în continuare Iran) pentru a se conforma Rezoluției 1929 (2010) a Consiliului de Securitate al ONU, precum și măsurilor de însoțire, conform solicitării Consiliului European în declarația sa din 17 iunie 2010.

11. Aceste măsuri restrictive includ, în special, restricții suplimentare privind comerțul cu produse și tehnologii cu dublă utilizare, precum și cu echipamente care ar putea fi folosite în scopul represiunii interne, restricții privind comerțul cu echipamente-cheie și tehnologii destinate industriei iraniene a petrolului și gazelor naturale și privind investițiile în acest domeniu, restricții asupra investițiilor iraniene în domeniul extracției uraniului și în industria nucleară, restricții privind transferurile de fonduri către și din Iran, restricții referitoare la sectorul bancar iranian, restricții privind accesul Iranului pe piețele de asigurări și obligațiuni ale Uniunii, precum și restricții privind furnizarea anumitor servicii navelor și aeronavelor de marfă iraniene.

12. Consiliul a prevăzut, de asemenea, categorii suplimentare de persoane care urmează să facă obiectul înghețării fondurilor și resurselor economice și anumite alte modificări tehnice ale măsurilor existente.

13. Obligația înghețării resurselor economice ale entităților desemnate ale Companiei de transport maritim din Republica Islamică a Iranului (Islamic Republic of Iran Shipping Lines ou IRISL) nu necesită confiscarea sau sechestrul navelor deținute de aceste entități sau a încărcăturilor transportate de acestea, în măsura în care aceste încărcături aparțin terților, nici reținerea membrilor echipajelor angajați de acestea.

14. Aceste măsuri intră sub incidența Tratatului privind funcționarea Uniunii Europene și, în consecință, în special pentru a se asigura aplicarea lor uniformă de către operatorii economici din toate statele membre, este necesar să se adopte o legislație la nivelul Uniunii pentru punerea lor în Uniune.

15. Regulamentul (CE) nr. 423/2007 din 19 aprilie 2007 privind măsuri restrictive împotriva Iranului[2] astfel cum a fost modificat, prevede măsurile restrictive adoptate de Uniune ca urmare a Poziției comune 2007/140/PESC, astfel cum a fost modificată[3]. Din motive de claritate, Regulamentul (CE) nr. 423/2007 ar trebui abrogat în întregime și înlocuit de prezentul regulament.

16. Măsurile restrictive revizuite privind produsele cu dublă utilizare ar trebui să vizeze toate bunurile și tehnologiile menționate de anexa I la Regulamentul (CE) nr. 428/2009, cu excepția anumitor produse încadrate în categoria 5. Cu toate acestea, podusele din categoria 5 care se referă la tehnologia nucleară și a rachetelor și fac în prezent obiectul unei interdicții ar trebui să rămână supuse interdicției. În plus, este necesar să se impună o interdicție asupra anumitor produse și tehnologii care au fost supuse anterior condiției privind existența unei autorizații de export în conformitate cu articolul 3 din Regulamentul 423/2007.

17. Ar trebui întocmită o listă de bunuri și tehnologii-cheie din sectoarele petrolier și gazifer, în vederea garantării punerii în aplicare eficace a măsurilor restrictive de către agenții economici și de către autoritățile vamale.

18. Restricțiile privind investițiile în sectoarele petrolier și gazifer ar trebui să vizeze anumite activități-cheie, precum serviciile de transport, pentru a fi eficace și, din același motiv, să se aplice întreprinderilor comune, precum și altor forme de asociere și cooperare din sectoarele petrolier și gazifer.

19. Asigurarea eficacității restricțiilor asupra investițiilor iraniene în Uniune necesită adoptarea de măsuri pentru a interzice persoanelor fizice sau juridice, entităților și organismelor aflate sub jurisdicția Uniunii să permită sau să autorizeze astfel de investiții.

20. În vederea asigurării coerenței cu Directiva 2005/60/CE a Parlamentului European și a Consiliului din 26 octombrie 2005 privind prevenirea utilizării sistemului financiar în scopuri legate de spălarea banilor și finanțarea terorismului[4], termenii „instituție financiară” și „instituție de credit” trebuie interpretate, în carul regulamentului prezent, în accepțiunea lor din directiva menționată.

21. Prezentul regulament respectă drepturile fundamentale și principiile consacrate în special de Carta Drepturilor Fundamentale a Uniunii Europene, mai ales dreptul la o cale de atac eficientă și la un proces echitabil, dreptul la proprietate și dreptul la protecția datelor cu caracter personal. Prezentul regulament ar trebui aplicat în conformitate cu aceste drepturi și principii.

22. Decizia 2010/413/PESC prevede o procedură de revizuire care trebuie urmată atunci când o persoană fizică sau juridică, o entitate sau un organism este inclus în anexa I sau în anexa II la decizia respectivă. Procedurile de includere pe listă în scopul înghețării fondurilor și resurselor economice în conformitate cu prezentul regulament nu ar trebui să se suprapună acestor proceduri.

23. Pentru punerea în aplicare a prezentului regulament și pentru a asigura un maximum de securitate juridică în cadrul Uniunii, ar trebui făcute publice numele și alte date relevante privind persoanele fizice și juridice, entitățile sau organismele ale căror fonduri și resurse economice trebuie înghețate în conformitate cu regulamentul. Orice prelucrare a datelor cu caracter personal ale persoanelor fizice în temeiul prezentului regulament ar trebui să se efectueze în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organismele comunitare și privind libera circulație a acestor date[5] și cu Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date[6].

24. Pentru a garanta eficiența măsurilor prevăzute de prezentul regulament, acesta ar trebui să intre în vigoare la data publicării,

ADOPTĂ PREZENTUL REGULAMENT:

Capitolul I Definiții

Articolul 1

În înțelesul prezentului regulament, se aplică următoarele definiții:

(a) „sucursală” a unei instituții financiare sau de credit înseamnă un sediu al unei unei instituții financiare sau de credit, fiind subordonat din punct de vedere juridic acesteia și care efectuează în mod direct, în totalitate sau în parte, operațiunile inerente activității desfășurate de instituțiile financiare sau de credit;

(b) „servicii de brokeraj” înseamnă activități ale persoanelor, entităților și parteneriatelor care acționează în calitate de intermediari prin cumpărarea, vânzarea sau realizarea transferului de produse și tehnologii sau prin negocierea sau efectuarea unor tranzacții care implică transferul de produse sau tehnologii;

(c) „contract sau tranzacție” înseamnă orice tranzacție care, indiferent de formă și de legislația aplicabilă, cuprinde unul sau mai multe contracte sau obligații similare stabilite între părți identice sau nu; în acest sens, termenul „contract” presupune orice obligațiune, garanție sau compensație, în special de natură financiară, și orice credit, independente sau nu din punct de vedere juridic, precum și orice dispoziție conexă care rezultă din tranzacția respectivă sau în legătură cu aceasta;

(d) „instituție de credit” înseamnă o instituție de credit, astfel cum este definită la articolul 4 alineatul (1) din Directiva 2006/48/CE a Parlamentului European și Consiliului din14 iunie 2006 privind inițierea și exercitarea activității instituțiilor de credit[7], inclusiv a sucursalelor din interiorul sau din afara Uniunii;

(e) „teritoriul vamal al Uniunii” înseamnă teritoriul definit la articolul 3 din Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar[8];

(f) „resurse economice” înseamnă activele de orice fel, corporale sau necorporale, mobiliare sau imobiliare, care nu sunt fonduri, dar pot fi utilizate pentru obținerea de fonduri, bunuri sau servicii;

(g) „exploatarea țițeiului și a gazelor naturale” include prospectarea de țiței și de gaze naturale, precum și serviciile geologice;

(h) „instituție financiară” înseamnă

(i) o întreprindere, alta decât o instituție de credit, care efectuează una sau mai multe din operațiunile incluse la punctele 2-12 și punctele 14-15 din anexa I la Directiva 2006/48/CE, inclusiv activitățile specifice birourilor de schimb valutar;

(ii) o companie de asigurare autorizată în conformitate cu Directiva 2002/83/CE a Parlamentului European și a Consiliului din 5 noiembrie 2002 privind asigurarea de viață[9], în măsura în care aceasta efectuează activități reglementate de această directivă;

(iii) o firmă de investiții astfel cum este definită la articolul 4 alineatul (1) punctul (1) din Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare[10];

(iv) un organism de plasament colectiv care își comercializează unitățile sau acțiunile;

(v) un intermediar de asigurări în sensul articolului 2 alineatul (5) din Directiva 2002/92/CE a Parlamentului European și a Consiliului din 9 decembrie 2002 privind intermedierea în asigurări[11], cu excepția intermediarilor menționați la articolul (2) alineatul (7) din directiva menționată, atunci când aceștia efectuează operațiuni privind asigurările de viață și alte servicii de plasament conexe,

precum și sucursalele acestuia din interiorul sau din afara Uniunii;

(i) "înghețarea resurselor economice" înseamnă orice acțiune care vizează împiedicarea utilizării resurselor economice pentru obținerea de fonduri, bunuri sau servicii în orice mod, inclusiv, dar nu exclusiv, prin vânzarea, închirierea sau ipotecarea acestora;

(g) „înghețarea fondurilor” înseamnă o acțiune menită să împiedice orice circulație, transfer, modificare, utilizare, accesare sau tranzacționare a fondurilor care ar avea ca rezultat modificarea volumului, a valorii, a localizării, a proprietății, a posesiei, a naturii ori a destinației acestora sau orice altă modificare care ar permite utilizarea fondurilor, în special gestionarea portofoliilor;

(k) „fonduri” înseamnă activele financiare și beneficiile de orice natură, inclusiv, dar nu limitându-se la:

(i) numerar, cecuri, creanțe în numerar, cambii, ordine de plată și alte instrumente de plată;

(ii) depozite la instituții financiare sau la alte entități, solduri de conturi, creanțe și titluri de creanță;

(iii) valori mobiliare negociate la nivel public și privat și titluri de creanță, inclusiv titluri și acțiuni, certificate reprezentând valori mobiliare, obligațiuni, biletele la ordin, garanții, obligațiuni negarantate și contracte de produse derivate;

(iv) dobânzi, dividende sau alte venituri din active sau plusvaloare provenită din active sau generate de acestea;

(v) credite, drepturi compensatorii, garanții, garanții de bună executare sau alte angajamente financiare;

(vi) acreditive, conosamente, contracte de vânzare; precum și

(vii) documente care atestă deținerea de cote-părți dintr-un fond sau din resurse financiare;

(l) termenul „produse” include produse, materiale și echipamente;

(m) „operațiuni de asigurare” înseamnă un angajament prin care o persoană sau mai multe persoane sunt obligate, în schimbul achitării unei anumite sume, să furnizeze uneia sau mai multor persoane, în cazul materializării unui risc, o despăgubire sau un beneficiu stabilite prin angajament;

(n) „investiție” înseamnă:

(i) o achiziție sau extinderea unei participații într-o întreprindere, inclusiv achiziția integrală a respectivei întreprinderi și achiziția de acțiuni și valori mobiliare sub formă de participații;

(ii) un împrumut sau un credit;

(iii) un acord cu altă persoană fizică sau juridică, entitate sau organism care se angajează să dobândească sau să-și majoreze participarea în cadrul unei întreprinderi în nume propriu și în contul celeilalte părți la acord și să-și exercite dreptul de proprietate la instrucțiunile celeilalte părți la acord;

(o) „aeronavă iraniană” înseamnă:

(i) o navă înmatriculată în Iran;

(ii) o aeronavă care nu este înmatriculată în Iran și care este deținută, în totalitate sau în parte, de către unul sau mai mulți cetățeni iranieni sau de una sau mai multe persoane juridice, entități sau organisme care sunt înregistrate sau constituite în conformitate cu legislația iraniană;

(iii) orice alte aeronave închiriate în sistem leasing sau închiriate în orice alt mod de către unul sau mai mulți cetățeni iranieni sau de una sau mai multe persoane juridice, entități sau organisme care sunt înregistrate sau constituite în conformitate cu legislația iraniană;

(p) „întreprindere iraniană” înseamnă:

(i) orice persoană juridică, entitate sau organism înregistrat sau constituit în conformitate cu legislația iraniană;;

(ii) orice altă persoană juridică, entitate sau organism, inclusiv orice întreprindere sau asociație neînregistrată, care are sediul principal sau administrația centrală în Iran;

(iii) orice persoană juridică, entitate sau organism neînregistrat sau neconstituit în conformitate cu legislația iraniană, care este deținut, în totalitate sau în parte, de către unul sau mai mulți cetățeni din Iran sau de una sau mai multe persoane juridice, entități sau organisme care sunt înregistrate sau constituite în conformitate cu legislația din Iran;

(q) „navă iraniană” înseamnă:

(i) o navă care arborează pavilionul iranian;

(ii) o navă care arborează un alt pavilion și care este deținută, în totalitate sau în parte, de către unul sau mai mulți cetățeni iranieni sau de una sau mai multe persoane juridice, entități sau organisme care sunt înregistrate sau constituite în conformitate cu legislația iraniană;

(iii) orice alte nave navlosite sau închiriate în orice alt mod de către unul sau mai mulți cetățeni iranieni sau de una sau mai multe persoane juridice, entități sau organisme care sunt înregistrate sau constituite în conformitate cu legislația iraniană;

(r) „persoană, entitate sau organism din Iran” înseamnă:

(i) statul iranian sau orice autoritate publică a acestui stat;

(ii) orice persoană fizică care se află în Iran sau cu domiciliul în Iran;

(iii) orice persoană juridică, entitate sau organism cu sediul social în Iran;

(iv) orice persoană juridică, entitate sau organism controlat direct sau indirect de una sau mai multe dintre persoanele sau organismele menționate mai sus;

(s) termenul „producția de țiței și de gaze naturale” include transportul de țiței și de gaze naturale;

(t) „rafinare” înseamnă prelucrarea, condiționarea sau pregătirea pentru piața de hidrocarburi;

(u) „reasigurare” înseamnă activitatea care constă în acceptarea riscurilor cedate de o societate de asigurare sau de o altă societate de reasigurare sau, în cazul asociației de subscriptori cunoscută sub numele de Lloyd's, activitatea care constă în acceptarea riscurilor cedate de orice membru al Lloyd's de către o societate de asigurare sau de reasigurare, alta decât asociația de subscriptori cunoscută sub numele de Lloyd's;

(v) „Comitetul pentru sancțiuni” înseamnă comitetul din cadrul Consiliului de Securitate al Organizației Națiunilor Unite, înființat care a fost instituit în temeiul alineatului (18) din Rezoluția 1737 (2006) a Consiliului de Securitate al ONU;

(w) „asistență tehnică” înseamnă orice sprijin tehnic în legătură cu repararea, dezvoltarea, fabricarea, asamblarea, testarea, întreținerea sau orice alt serviciu tehnic, care poate lua următoarele forme: instruire, consiliere, formare, transmitere de cunoștințe sau calificări profesionale sau servicii de consultanță, inclusiv asistența acordată pe cale verbală;

(x) termenul „tehnologie” include programele informatice;

(y) „teritoriul Uniunii” înseamnă teritoriile statelor membre cărora li se aplică tratatul, în condițiile prevăzute de acesta, inclusiv spațiul aerian al acestor state;

(z) „transfer de fonduri” înseamnă orice operațiune efectuată în numele unui plătitor, pe cale electronică, prin intermediul unui prestator de servicii de plată, pentru a se pune fonduri la dispoziția beneficiarului plății la un prestator de servicii de plată, indiferent dacă plătitorul și beneficiarul sunt sau nu aceeași persoană. Termenii plătitor, beneficiar și prestator de servicii de plată au același înțeles ca în Regulamentul (CE) nr. 1781/2006 al Parlamentului European și al Consiliului din 15 noiembrie 2006 cu privire la informațiile privind plătitorul care însoțesc transferurile de fonduri[12].

Capitolul II Restricții de export și import

Articolul 2

1. Se interzic:

(a) vânzarea, furnizarea, transferul sau exportul, în mod direct sau indirect, produselor și tehnologiilor enumerate în anexele I și II, indiferent dacă provin sau nu din Uniune, către orice persoană fizică sau juridică, entitate sau organism din Iran sau care sunt destinate să fie utilizate în Iran sau destinate unei întreprinderi iraniene;

(b) vânzarea, furnizarea, transferul sau exportul, în mod direct sau indirect, de echipamente care pot fi folosite în scopul represiunii interne, conform enumerării din anexa III, indiferent dacă provin sau nu din Uniune, către orice persoană fizică sau juridică, entitate sau organism din Iran sau care sunt destinate să fie utilizate în Iran;

(c) participarea, cu bună știință și voluntar, la activități care au ca obiect sau efect nerespectarea interdicțiilor menționate la literele (a) sau (b).

2. Anexa I cuprinde produsele și tehnologiile cu dublă utilizare, inclusiv programele informatice, astfel cum sunt definite în Regulamentul (CE) nr. 428/2009 din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare[13], cu excepția produselor și tehnologiilor definite la categoria 5 din anexa I la respectivul regulament, care nu sunt incluse în listele Grupului furnizorilor nucleari și ale Regimului de control al tehnologiilor pentru rachete.

3. Anexa II cuprinde toate celelalte produse și tehnologii care ar putea contribui la activitățile Iranului legate de îmbogățire, reprelucrare sau la activitățile legate de apa grea, la dezvoltarea vectorilor de transport de arme nucleare ori la desfășurarea activităților legate de alte chestiuni în privința cărora AIEA și-a exprimat îngrijorarea sau pe care le consideră ca fiind de o importanță majoră, inclusiv cele identificate de către Consiliul de Securitate al ONU sau de către Comitetul pentru sancțiuni.

4. Anexele I și II nu cuprind produsele și tehnologiile care figurează pe Lista comună a Uniunii Europene de produse militare[14].

Articolul 3

1. Vânzarea, furnizarea, transferul sau exportul, în mod direct sau indirect, al produselor și tehnologiilor enumerate în anexa IV, indiferent dacă provin sau nu din Uniune, către orice persoană fizică sau juridică, entitate sau organism din Iran sau care sunt destinate să fie utilizate în Iran sau destinate unei întreprinderi iraniene sunt supuse obligației de autorizare prealabilă.

2. Pentru toate exporturile în cazul cărora este necesară o autorizație în temeiul prezentului articol, această autorizație se acordă de către autoritățile competente ale statului membru în care este stabilit exportatorul și trebuie să respecte normele detaliate prevăzute la articolul 11 din Regulamentul (CE) nr. 428/2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare. Autorizația este valabilă în întreaga Uniune.

3. Anexa IV cuprinde produsele și tehnologiile, altele decât cele incluse în anexele I și II, care ar putea contribui la activități legate de îmbogățire, reprelucrare sau la activități legate de apa grea, la dezvoltarea vectorilor de transport de arme nucleare ori la desfășurarea unor activități legate de alte teme cu privire la care Agenția Internațională pentru Energie Atomică (AIEA) și-a exprimat îngrijorarea ori pe care le-a considerat ca fiind de o importanță majoră.

4. Exportatorii furnizează autorităților competente orice informații relevante necesare atunci când solicită o autorizație de export.

5. Autoritățile competente din statele membre, menționate pe site-urile enumerate în anexa IV, nu acordă autorizații pentru vânzarea, furnizarea, transferul sau exportul produselor sau tehnologiilor prevăzute în anexa IV, în cazul în care determină faptul că vânzarea, transferul sau exportul în cauză ar contribui la desfășurarea uneia dintre următoarele activități:

(a) activitățile Iranului legate de îmbogățire, reprelucrare sau activitățile legate de apa grea;

(b) dezvoltarea de către Iran a vectorilor de transport de arme nucleare;

(c) desfășurarea, de către Iran, a unor activități legate de alte teme cu privire la care AIEA și-a exprimat îngrijorarea ori pe care le-a considerat ca fiind de o importanță majoră; sau

(d) exploatarea țițeiului și a gazelor naturale, producerea de țiței și de gaze naturale, rafinarea sau lichefierea gazelor naturale de către o întreprindere iraniană.

6. Autoritățile competente din statele membre, astfel cum au fost identificate pe site-urile menționate în anexa V, pot anula, suspenda, modifica sau revoca o autorizație de export pe care au acordat-o anterior, cu respectarea condițiilor stabilite la alineatul (5).

7. În cazul în care autoritățile competente refuză să acorde o autorizație sau anulează, suspendă, restricționează în mod semnificativ sau revocă o autorizație, în conformitate cu alineatul (5), statele membre notifică decizia respectivă celorlalte state membre și Comisiei și transmit acestora informațiile relevante, în conformitate cu dispozițiile privind caracterul confidențial al unor asemenea informații prevăzute de Regulamentul (CE) nr. 515/97 al Consiliului din 13 martie 1997 privind asistența reciprocă între autoritățile administrative ale statelor membre și cooperarea dintre acestea și Comisie în vederea asigurării aplicării corespunzătoare a legislației din domeniile vamal și agricol[15].

8. Înainte ca un stat membru să acorde o autorizație care a fost refuzată anterior de un alt stat membru, în conformitate cu alineatul (5), pentru o tranzacție în esență identică și pentru care refuzul este încă în vigoare, acesta va consulta mai întâi statul sau statele membre care au pronunțat refuzul, astfel cum este prevăzut la alineatele (6) și (7). Dacă, în urma consultărilor, respectivul stat membru decide să acorde autorizația, acesta informează celelalte state membre și Comisia cu privire la aceasta, furnizând toate informațiile relevante care să justifice această decizie.

Articolul 4

Se interzic achiziția, importul sau transportul din Iran al produselor și tehnologiilor enumerate în anexele I, II și III, indiferent dacă produsul în cauză este originar sau nu din Iran.

Articolul 5

1. Se interzic:

(a) furnizarea de asistență tehnică, în mod direct sau indirect, cu privire la produsele și tehnologiile incluse în Lista militară comună a Uniunii Europene, precum și cu privire la furnizarea, producția, întreținerea și utilizarea produselor incluse în listă, oricărei persoane fizice sau juridice, entități sau organism din Iran sau care sunt destinate să fie utilizate în Iran;

(b) furnizarea de asistență tehnică sau de servicii de brokeraj, în mod direct sau indirect, în legătură cu produsele și tehnologiile enumerate în anexele I și II sau cu privire la furnizarea, fabricarea, întreținerea și utilizarea produselor enumerate în anexele I și II, oricărei persoane fizice sau juridice, entități sau organism din Iran sau în legătură cu produse sau tehnologii care sunt destinate să fie utilizate în Iran;

(c) oferirea, în mod direct sau indirect, de asistență tehnică sau servicii de brokeraj pentru echipamente care pot fi folosite în scopul represiunii interne, conform anexei III, către orice persoană fizică sau juridică, entitate sau organism din Iran sau care sunt destinate să fie utilizate în Iran;

(d) acordarea de finanțare sau de asistență financiară, în mod direct sau indirect, în legătură cu produsele și tehnologiile incluse în Lista militară comună a Uniunii Europene de produse militare sau în anexele I, II și III, inclusiv și în special subvenții nerambursabile, împrumuturi și asigurări de credite pentru export, pentru vânzarea, furnizarea, transferul sau exportul acestor produse și tehnologii sau pentru furnizarea de asistență tehnică aferentă acestora oricărei persoane fizice sau juridice, entități sau organism din Iran sau în legătură cu produse sau tehnologii care sunt destinate să fie utilizate în Iran;

(e) participarea voluntară și deliberată la activități care au drept scop sau efect eludarea interdicțiilor prevăzute la literele (a)-(d).

2. Este necesară o autorizație emisă de autoritatea competentă din statul membru în cauză pentru a fi puse la dispoziție următoarele:

(a) asistență tehnică sau servicii de brokeraj cu privire la produsele și tehnologiile enumerate în anexa IV și privind furnizarea, fabricarea, întreținerea și utilizarea acestora, în mod direct sau indirect, de către orice persoane, entități sau organisme din Iran sau în legătură cu produse sau tehnologii care sunt destinate să fie utilizate în Iran;

(b) finanțare sau asistență financiară, în legătură cu produsele și tehnologiile enumerate în anexa IV, inclusiv și în special subvenții nerambursabile, împrumuturi și asigurări de credite pentru export, pentru vânzarea, furnizarea, transferul sau exportul acestora sau pentru furnizarea de asistență tehnică aferentă acestora, în mod direct sau indirect, oricărei persoane, entități sau oricărui organism din Iran sau în legătură cu produse sau tehnologii care sunt destinate să fie utilizate în Iran;

3. Autoritățile competente din statele membre, menționate pe website-urile enumerate în anexa V, nu emit autorizații pentru tranzacțiile prevăzute la alineatul (2), în cazul în care acestea stabilesc faptul că acțiunea respectivă va contribui la desfășurarea uneia dintre următoarele activități:

(a) activitățile Iranului legate de îmbogățire, reprelucrare sau activitățile legate de apa grea;

(b) dezvoltarea de către Iran a vectorilor de transport de arme nucleare;

(c) desfășurarea, de către Iran, a unor activități legate de alte teme cu privire la care AIEA și-a exprimat îngrijorarea ori pe care le-a considerat ca fiind de o importanță majoră; sau

(d) exploatarea țițeiului și a gazelor naturale, producția de țiței și de gaze naturale, rafinarea sau lichefierea gazelor naturale de către o întreprindere iraniană.

Articolul 6

Articolul 2 alineatul (1) litera (a) nu se aplică produselor care se încadrează în partea B din anexa I, atunci când acestea sunt vândute, livrate, transferate sau exportate în Iran sau pentru a fi utilizate în Iran pentru un reactor cu apă ușoară din Iran a cărui construcție a început înainte de decembrie 2006.

Articolul 7

1. Autoritățile competente ale statelor membre, menționate pe site-urile enumerate în anexa V pot emite, în urma îndeplinirii anumitor condiții pe care acestea le consideră necesare, o autorizație pentru o tranzacție referitoare la produsele și tehnologiile menționate la articolul 2 alineatul (1) sau referitoare la asistența sau serviciile de brokeraj menționate la articolul 5 alineatul (1), dacă sunt îndeplinite următoarele condiții:

(a) contractul de furnizare a produselor și tehnologiilor sau de furnizare a asistenței să cuprindă garanții adecvate cu privire la utilizatorii finali;

(b) Iranul s-a angajat să nu utilizeze produsele sau tehnologiile în cauză sau, după caz, asistența în cauză, pentru activități nucleare care prezintă un risc de proliferare sau pentru dezvoltarea vectorilor de transport de arme nucleare;

(c) în cazul în care tranzacția se referă la produse și tehnologii care figurează pe listele Grupului furnizorilor nucleari și pe cele din cadrul Regimului de control al tehnologiilor pentru rachete, Comitetul pentru sancțiuni a stabilit în prealabil și de la caz la caz, că, în mod clar, tranzacția nu ar contribui nici la dezvoltarea tehnologiilor în sprijinul proliferării activităților nucleare sensibile ale Iranului, nici la dezvoltarea vectorilor armelor nucleare de dezvoltare; precum și

(d) în cazul în care produsele sau tehnologia în cauză pot fi considerate ca echipamente sau tehnologii-cheie pentru industria de petrol și gaze naturale, utilizatorul final nu este o întreprindere implicată în explorarea de țiței și gaze naturale, producerea de țiței și gaze naturale, rafinare sau lichefiere a gazelor naturale, astfel cum sunt menționate la articolul 8 alineatul (1).

2. Statul membru în cauză informează celelalte state membre și Comisia în cazul în care respinge o cerere de autorizare.

Articolul 8

1. Se interzic vânzarea, furnizarea, transferul sau exportul, în mod direct sau indirect, al produselor sau tehnologiilor enumerate în anexa VI, către orice persoană fizică sau juridică, entitate sau organism din Iran sau care sunt destinate să fie utilizate în Iran sau de către o întreprindere iraniană, dacă persoana, entitatea, organismul sau întreprinderea în cauză este angajată în oricare dintre următoarele activități:

(a) exploatarea țițeiului și a gazelor naturale;

(b) extracția țițeiului brut și a gazelor naturale;

(c) rafinarea;

(d) lichefierea gazelor naturale.

2. Anexa VI include echipamentele și tehnologiile-cheie folosite în industriile menționate la alineatul (1). Anexa VI nu cuprinde elementele incluse în Lista militară comună a Uniunii Europene de produse militare, în anexa I sau anexa II.

3. Se consideră că o întreprindere implicată în fabricarea de anumite produse sau într-o anumită activitate include o întreprindere care intenționează să se implice într-un astfel de proces de fabricație sau într-o astfel de activitate.

Articolul 9

Se interzic:

(a) oferirea de asistență tehnică sau de servicii de brokeraj, în mod direct sau indirect, cu privire la produsele și tehnologiile enumerate în anexa VI sau cu privire la furnizarea, fabricarea, întreținerea și utilizarea produselor enumerate în anexa VI, oricărei persoane fizice sau juridice, entități sau organism din Iran sau cu privire la produse și tehnologii care sunt destinate să fie utilizate în Iran sau de către o întreprindere iraniană, dacă persoana, entitatea, organismul sau întreprinderea în cauză este angajată în oricare dintre următoarele activități:;

(i) activități de explorare a petrolului și gazelor naturale;

(ii) extracția țițeiului brut și a gazelor naturale;

(iii) rafinarea;

(iv) lichefierea gazelor naturale;

(b) acordarea de finanțare sau asistență financiară, în mod direct sau indirect, în legătură cu produsele și tehnologiile enumerate în anexa VI, oricărei persoane fizice sau juridice, entități sau organism din Iran sau în legătură cu produse și tehnologii care sunt destinate să fie utilizate în Iran sau de către o întreprindere iraniană, dacă persoana, entitatea, organismul sau întreprinderea în cauză este angajată într-una sau mai multe dintre activitățile enumerate la litera (a);

(c) participarea voluntară și deliberată la activități care au drept scop sau efect eludarea interdicțiilor prevăzute la literele (a) și (b).

Articolul 10

1. Interdicțiile prevăzute la articolul 8 alineatul (1) și la articolul 9 nu se aplică:

(a) în cazul articolului 8 alineatul (1), tranzacțiile impuse printr-un contract comercial încheiat înainte de 26 iulie 2010 sau printr-un contract sau acord încheiat înainte de 26 iulie 2010 și privind o investiție în Iran efectuată înainte de 26 iulie 2010;

(b) în cazul articolului 9, acordarea de asistență impusă printr-un contract sau acord încheiat înainte de 26 iulie 2010 în legătură cu o investiție efectuată în Iran înainte de 26 iulie 2010,

numai dacă sunt îndeplinite condițiile stabillite la literele (c) și (d);

(c) persoana fizică sau juridică, entitatea sau organismul care dorește să se angajeze în tranzacție sau să furnizeze asistență a notificat tranzacția sau asistența uneia dintre autoritățile competente ale statelor membre, menționate pe site-urile enumerate în anexa V; precum și

(d) autoritatea competentă care a primit notificarea nu a comunicat solicitantului în termen de 15 zile lucrătoare faptul că nu sunt îndeplinite condițiile de la punctele (a) sau (b).

2. Vânzarea, furnizarea, transferul sau exportul produselor sau tehnologiilor enumerate în anexa VI și furnizarea de servicii de brokeraj aferente, de asistență sau finanțare în Iran sau unei întreprinderi iraniene se notifică uneia dintre autoritățile competente din statele membre, menționate pe site-urile enumerate în anexa V, în cazul în care persoana, entitatea, organismul sau întreprinderea în cauză nu este implicată într-una sau mai multe dintre activitățile menționate la articolul 8 alineatul (1).

Tranzacția sau furnizarea de servicii, de asistență sau de finanțare se notifică cu cel puțin 15 zile lucrătoare înainte de efectuarea acesteia. Acestea sunt interzise în cazul în care autoritatea competentă care a primit notificarea informează în termen de 15 zile lucrătoare faptul că a considerat că tranzacția sau furnizarea sunt interzise în temeiul articolului 8 alineatul (1) sau al articolului 9.

Capitolul IIIRestricții privind investițiile

Articolul 11

1. Se interzic:

(a) efectuarea unei investiții într-o întreprindere iraniană implicată în fabricarea produselor sau tehnologiilor incluse în Lista militară comună a Uniunii Europene de produse militare sau în anexele I sau II;

(b) investiția într-o întreprindere iraniană implicată în fabricarea de echipamente care ar putea fi folosite în scopul represiunii interne, conform anexei III;

(c) investiția într-o întreprindere iraniană implicată în explorarea sau producția de țiței și gaze naturale, rafinarea de hidrocarburi sau lichefierea gazelor naturale;

(d) crearea unei întreprinderi comune, înființarea de societăți comerciale, a unei asociații necorporative sau instituirea unei cooperări indiferent de forma juridică a acesteia, cu o întreprindere iraniană implicată în explorarea și exploatarea țițeiului și a gazelor naturale, rafinarea hidrocarburilor sau lichefierea gazelor naturale;

(e) inițierea sau materializarea unei concentrări economice în sensul articolului 3 din Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi[16] cu o întreprindere iraniană menționată la litera (c);

(f) participarea voluntară și deliberată la activități care au drept scop sau efect eludarea interdicțiilor prevăzute la literele (a)-(e).

2. Cooperarea menționată la alineatul (1) litera (d) include:

(a) cooperarea sub orice formă sau partajarea costurilor aferente investițiilor în cadrul unui lanț de aprovizionare integrat sau gestionat pentru livrarea de petrol și gaze naturale sau de produse derivate ale acestora pe piețele internaționale, cu o societate sau o întreprindere, indiferent dacă este sau nu înregistrată, care desfășoară o activitate în sectorul petrolier și al gazelor pe teritoriul Iranului;

(b) cooperarea sub orice formă, cu scopul de a rafina, condiționa sau prelucra în orice alt mod materii prime sau de a transporta prin conducte produse din sectorul petrolier și al gazelor naturale, pe teritoriul Iranului, cu o societate sau o întreprindere, indiferent dacă este sau nu înregistrată, care este implicată în sectorul petrolier și al gazelor naturale pe teritoriul Iranului;

(c) cooperarea sub orice formă, cu scopul de a facilita investițiile sau de a optimiza utilizarea capacității de transport pentru petrol sau gaze naturale, cu o societate sau o întreprindere, indiferent dacă este sau nu înregistrată, care desfășoară o activitate în sectorul petrolier și al gazelor naturale pe teritoriul Iranului;

(d) cooperarea cu orice persoană juridică, entitate sau organism, sub orice formă, cu scopul de a facilita investițiile în instalațiile de gaze naturale lichefiate în interiorul Iranului sau legate direct sau indirect de teritoriul Iranului.

3. Se consideră că o întreprindere angajată în fabricarea de anumite produse sau într-o anumită activitate include o întreprindere care intenționează să se implice într-un astfel de proces de fabricație sau într-o astfel de activitate.

4. Alineatul (1) se aplică fără a aduce atingere executării contractelor comerciale de furnizare de bunuri sau servicii în condiții comerciale de plată obișnuite și acordurilor suplimentare obișnuite legate de execuția contractelor menționate anterior, cum ar fi asigurările pentru credite de export.

Articolul 12

1. Efectuarea unei investiții într-o întreprindere iraniană implicată în fabricarea produselor sau tehnologiilor enumerate în anexa IV este condiționată de eliberarea unei autorizații de către autoritatea competentă din statul membru în cauză.

2. Autoritățile competente din statele membre, menționate pe website-urile enumerate în anexa III, nu acordă autorizații pentru tranzacțiile prevăzute la alineatul (1), în cazul în care acestea stabilesc faptul că acțiunea respectivă ar contribui la desfășurarea uneia dintre următoarele activități:

(a) activitățile Iranului legate de îmbogățire, reprelucrare sau activitățile legate de apa grea;

(b) dezvoltarea de către Iran a vectorilor de transport de arme nucleare;

(c) desfășurarea, de către Iran, a unor activități legate de alte teme cu privire la care AIEA și-a exprimat îngrijorarea ori pe care le-a considerat ca fiind de o importanță majoră; sau

(d) exploatarea țițeiului și a gazelor naturale, producția de țiței și de gaze naturale, rafinarea sau lichefierea gazelor naturale de către o întreprindere iraniană.

Articolul 13

Prin derogare de la articolul 11 alineatul (1) litera (a), autoritățile competente din statele membre, menționate pe site-urile enumerate în anexa V, pot acorda, în condițiile pe care le consideră necesare, autorizația de a efectua o investiție, în cazul în care sunt îndeplinite următoarele condiții:

(a) întreprinderea iraniană s-a angajat să aplice garanții adecvate utilizatorului final în ceea ce privește produsele sau tehnologiile respective;

(b) Iranul s-a angajat să nu utilizeze produsele sau tehnologiile în cauză pentru activități nucleare care prezintă un risc de proliferare sau pentru dezvoltarea vectorilor de transport de arme nucleare;

(c) în cazul în care investiția se efectuează într-o întreprindere iraniană implicată în fabricarea produselor sau tehnologiilor care figurează pe listele Grupului furnizorilor nucleari și pe listele Regimului de control al tehnologiilor pentru rachete, Comitetul pentru sancțiuni a stabilit în prealabil și de la caz la caz faptul că, în mod clar, tranzacția nu ar contribui nici la dezvoltarea tehnologiilor în sprijinul proliferării activităților nucleare sensibile ale Iranului, nici la dezvoltarea vectorilor armelor nucleare de dezvoltare; precum și

(d) în cazul în care produsele sau tehnologiile dezvoltate de întreprinderea iraniană pot fi considerate ca echipamente sau tehnologii-cheie pentru industria de petrol și gaze naturale, utilizatorul final nu este o întreprindere implicată în explorarea de țiței și gaze naturale, producția de țiței și gaze naturale, rafinare sau lichefiere a gazelor naturale, astfel cum sunt menționate la articolul 8 alineatul (1).

Articolul 14

Articolul 11 alineatul (1) litera (c) nu se aplică achiziționării sau extinderii unei participații într-o întreprindere iraniană sau acordării unui împrumut sau credit financiar în cazul în care sunt îndeplinite următoarele condiții:

(a) tranzacția este impusă de un acord sau contract încheiat înainte de 26 iulie 2010, precum și

(b) autoritatea competentă a fost informată cu privire la acest acord sau contract și nu a contestat în termen de două luni îndeplinirea condiției de la litera (a).

Articolul 15

Se interzic:

(a) să se accepte sau să se aprobe, prin încheierea unui acord sau prin orice alte mijloace, ca o investiție să fie realizată de una sau mai multe întreprinderi iraniene sau de către o persoană fizică, entitate sau organism din Iran într-o întreprindere angajată în oricare dintre următoarele activități:

(i) extracția de uraniu;

(ii) îmbogățirea și reprelucrarea uraniului;

(iii) fabricarea produselor sau dezvoltarea tehnologiilor care figurează pe listele Grupului furnizorilor nucleari și pe listele Regimului de control al tehnologiilor pentru rachete.

(b) participarea voluntară și deliberată la activități care au drept scop sau efect eludarea interdicției prevăzute la litera (a).

Capitolul IVÎnghețarea fondurilor și a resurselor economice

Articolul 16

1. Se îngheață toate fondurile și resursele economice aflate în proprietatea, posesia sau sub controlul persoanelor, entităților și organismelor enumerate la anexa VII. Anexa VII cuprinde persoanele, entitățile și organismele desemnate de Consiliul de Securitate al Organizației Națiunilor Unite sau de Comitetul pentru sancțiuni în conformitate cu punctul (12) din Rezoluția 1737 (2006), cu punctul (7) din Rezoluția 1803 (2008) și cu punctele (11), (12) sau (19) din Rezoluția 1929 (2010) ale Consiliului de Securitate al Organizației Națiunilor Unite.

2. Se îngheață toate fondurile și resursele economice aflate în proprietatea, posesia sau sub controlul persoanelor, entităților și organismelor enumerate la anexa VIII. Anexa VIII cuprinde persoanele fizice și juridice, entitățile și organismele care nu sunt incluse în anexa VII și care, în conformitate cu articolul 20 alineatul (1) litera (b) din Decizia 2010/413/PESC a Consiliului, au fost identificate ca:

(a) participând, fiind asociate în mod direct sau susținând activitățile nucleare care prezintă un risc de proliferare, sau activitățile de dezvoltare a vectorilor de transport de arme nucleare desfășurate de Iran, inclusiv implicarea în achiziționarea produselor și tehnologiilor interzise sau în deținerea și controlul acestora de către o persoană, entitate sau organism, inclusiv prin mijloace ilicite, sau desfășurarea de activități în numele sau sub coordonarea acestora;

(b) fiind o persoană fizică sau juridică, o entitate sau un organism care a sprijinit o persoană, o entitate sau un organism incluse pe listă, pentru ca acestea să eludeze sau să încalce dispozițiile prezentului regulament sau măsurile luate de un stat membru sau de o țară terță în conformitate cu Decizia 2010/413/PESC a Consiliului sau cu Rezoluțiile 1737 (2006), 1747 (2007), 1803 (2008) și 1929 (2010) ale Consiliului de Securitate al Organizației Națiunilor Unite;

(c) fiind un membru important al Gărzii Revoluționare Islamice (Islamic Revolutionary Guard Corps) sau o persoană juridică, o entitate sau un organism aflat în proprietatea sau sub controlul Gărzii Revoluționare Islamice sau al unuia sau mai multora dintre membrii săi importanți;

(d) fiind o persoană juridică, o entitate sau un organism aflat în proprietatea sau sub controlul Islamic Republic of Iran Shipping Lines.

3. Se interzice punerea la dispoziție de fonduri sau resurse economice, în mod direct sau indirect, persoanelor fizice sau juridice, entităților sau organismelor enumerate în anexele VII și VIII sau în beneficiul acestora.

4. Se interzice participarea voluntară și deliberată la activități care au drept scop sau efect direct sau indirect eludarea măsurilor prevăzute la alineatele (1), (2) și (3).

5. Anexele VII și VIII prevăd motivele pentru includerea pe listă a persoanelor, a entităților și a organismelor identificate de către Consiliul de Securitate al Națiunilor Unite, de Comitetul pentru sancțiuni sau de Consiliu, precum și datele desemnării acestora.

6. De asemenea, anexele VII și VIII cuprind, atunci când sunt disponibile, informații privind persoanele fizice incluse pe listă, în scopul identificării, într-o măsură suficientă, a persoanelor vizate. Aceste informații includ exclusiv:

(a) numele și prenumele, inclusiv pseudonimele și titlurile acestora, după caz;

(b) data și locul nașterii;

(c) cetățenia;

(d) numărul de pașaport și de carte de identitate;

(e) numărul fiscal și de asigurare socială;

(f) sexul;

(g) adresa sau alte informații privind locația acestora;

(h) funcția sau profesia.

7. Anexele VII și VIII pot, de asemenea, să cuprindă informațiile menționate anterior privind membrii de familie ai persoanelor incluse pe listă, cu condiția ca aceste informații să fie necesare într-un caz specific cu scopul exclusiv de a se verifica identitatea persoanei fizice vizate care este inclusă pe listă.

Articolul 17

Prin derogare de la articolul 16, autoritățile competente din statele membre, menționate pe site-urile din anexa V, pot autoriza deblocarea anumitor fonduri sau resurse economice înghețate, în cazul în care sunt îndeplinite următoarele condiții:

(a) fondurile sau resursele economice fac obiectul unei măsuri judecătorești, administrative sau arbitrale pronunțate sau adoptate înainte de data la care persoana, entitatea sau organismul menționate la articolul 16 au fost identificate de Comitetul pentru sancțiuni, de Consiliul de Securitate sau de Consiliu, ori al unei hotărâri judecătorești, administrative sau arbitrale pronunțate sau adoptate înainte de acea dată;

(b) fondurile sau resursele economice vor fi utilizate exclusiv pentru satisfacerea creanțelor garantate printr-o astfel de măsură sau a căror valabilitate este recunoscută printr-o asemenea hotărâre, în limitele stabilite de actele cu putere de lege și normele administrative aplicabile care guvernează drepturile creditorilor;

(c) măsura sau hotărârea nu a fost pronunțată în beneficiul unei persoane, al unei entități sau al unui organism enumerate în anexele VII sau VIII;

(d) recunoașterea măsurii sau a hotărârii nu contravine politicii publice din statul membru în cauză; precum și

(e) dacă se aplică articolul 16 alineatul (1), măsura sau hotărârea a fost notificată Comitetului pentru sancțiuni de către statul membru.

Articolul 18

Prin derogare de la articolul 16, în cazul în care o persoană, o entitate sau un organism enumerate în anexele VII sau VIII este supus unei obligații de plată în baza unui contract, a unui acord sau a unei obligații încheiate de acestea sau care obligă persoana, entitatea sau organismul în cauză înainte de data la care persoana, entitatea sau organismul respectiv a fost identificat de Comitetul pentru sancțiuni, de Consiliul de Securitate sau de Consiliu, autoritățile competente din statele membre, menționate pe site-urile din anexa V, pot autoriza, după îndeplinirea condițiilor pe care acestea le consideră necesare, deblocarea anumitor fonduri sau resurse economice înghețate, în cazul în care sunt îndeplinite următoarele condiții:

(a) autoritatea competentă în cauză s-a asigurat că:

(i) fondurile sau resursele economice sunt utilizate pentru efectuarea unei plăți de către o persoană, o entitate sau un organism enumerate în anexele VII sau VIII;

(ii) contractul, acordul sau obligația nu vor contribui la producția, vânzarea, cumpărarea, transferul, exportul, importul, transportul sau utilizarea produselor și tehnologiilor enumerate în anexele I, II, III și VI; precum și

(iii) plata nu încalcă dispozițiile articolului 16 alineatul (3);

(b) dacă se aplică articolul 16 alineatul (1), statul membru în cauză a notificat Comitetului pentru sancțiuni decizia sa, precum și intenția de a acorda o autorizație și acesta nu a ridicat obiecții în termen de zece zile lucrătoare de la notificare; precum și

(c) dacă se aplică articolul 16 alineatul (2), statul membru în cauză a notificat, cu cel puțin cu două săptămâni înainte de eliberarea autorizației, celorlalte state membre și Comisiei, decizia luată de către autoritatea sa competentă și intenția sa de a acorda o autorizație.

Articolul 19

1. Prin derogare de la articolul 16, autoritățile competente din statele membre indicate pe website-urile din anexa V pot autoriza, după îndeplinirea condițiilor pe care acestea le consideră necesare, deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, în cazul în care sunt îndeplinite următoarele condiții:

(a) autoritatea competentă în cauză a considerat că fondurile sau resursele economice sunt:

(i) necesare pentru a acoperi nevoile de bază ale persoanelor enumerate în anexele VII sau VIII și ale membrilor familiilor acestora care se află în întreținerea lor, inclusiv cheltuielile pentru alimente, chirie sau rate ipotecare, medicamente sau cheltuieli medicale, impozite, prime de asigurare și servicii publice;

(ii) sunt destinate exclusiv plății unor onorarii rezonabile și rambursării cheltuielilor suportate în legătură cu prestarea unor servicii juridice; sau

(iii) sunt destinate exclusiv plății unor taxe ori comisioane aferente serviciilor de păstrare sau gestionare curentă a fondurilor sau a resurselor economice înghețate; precum și

(b) în cazul în care autorizația privește o persoană, o entitate sau un organism enumerate în anexa VII, statul membru în cauză a notificat Comitetului pentru sancțiuni decizia sa și intenția de a acorda o autorizație și acesta nu a ridicat obiecții în termen de cinci zile lucrătoare de la notificare.

2. Prin derogare de la articolul 16, autoritățile competente din statele membre, menționate pe site-urile din anexa V, pot autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice înghețate, după ce au constatat că acestea sunt necesare pentru acoperirea unor cheltuieli extraordinare sau pentru plata produselor menționate la articolul 6, atunci când acestea sunt achiziționate pentru un reactor cu apă ușoară din Iran, a cărui construcție a început înainte de luna decembrie 2006, cu condiția ca:

(a) în cazul în care autorizația privește o persoană, o entitate sau un organism enumerate în anexa VII, această decizie să fi fost notificată de către statul membru în cauză Comitetului pentru sancțiuni și acesta să o fi aprobat; și

(b) în cazul în care autorizația privește o persoană, o entitate sau un organism enumerate în anexa VIII, autoritatea competentă să fi comunicat, cu cel puțin două săptămâni înainte de eliberarea autorizației, celorlalte autorități competente ale statelor membre și Comisiei, motivele pentru care consideră că ar trebui acordată o autorizație specială.

3. Statul membru în cauză informează celelalte state membre și Comisia cu privire la orice autorizație acordată în temeiul alineatelor (1) și (2).

Articolul 20

1. Articolul 16 alineatul (3) nu interzice instituțiilor financiare sau de credit să crediteze conturile înghețate în cazul în care acestea primesc fonduri transferate în contul unei persoane fizice sau juridice, entități sau organism aflate pe listă, cu condiția ca sumele suplimentare primite în astfel de conturi să fie la rândul lor înghețate. Instituția financiară sau de credit informează fără întârziere autoritățile competente cu privire la astfel de tranzacții.

2. Articolul 16 alineatul (3) nu se aplică sumelor suplimentare transferate în conturile înghețate reprezentând:

(a) dobânzi sau venituri acumulate în conturile respective; sau

(b) plățile datorate în baza unor contracte, acorduri sau obligații care au fost încheiate sau care au survenit înainte de data la care persoana, entitatea sau organismul menționate la articolul 16 au fost identificate de Comitetul pentru sancțiuni, Consiliul de Securitate sau de Consiliu,

cu condiția ca orice astfel de dobânzi, beneficii și plăți să fie înghețate în conformitate cu articolul 16 alineatele (1) sau (2).

3. Prezentul articol nu este considerat ca autorizând transferurile de fonduri prevăzute la articolul 21.

Capitolul VRestricții privind transferurile de fonduri și serviciile financiare

Articolul 21

1. Se interzic, cu excepția cazului în care sunt îndeplinite condițiile de la alineatele (2), (3), (4) sau (6):

(a) emiterea unui ordin de transfer de fonduri cu o valoare de 10 000 de euro sau mai mare oricărei persoane, entități sau organism din Iran;

(b) primirea unui transfer de fonduri cu o valoare de 10 000 de euro sau mai mare din partea oricărei persoane, entități sau organism din Iran;

(c) executarea de transferuri de fonduri cu o valoare de 10 000 de euro sau mai mare, inițiate de o persoană, entitate sau organism în Iran sau executarea de transferuri de fonduri cu o valoare de 10 000 de euro sau mai mare unei persoane, entități sau organism din Iran.

Aceste interdicții se aplică indiferent dacă transferul fondurilor a fost efectuat în cadrul unei singure tranzacții sau în cadrul mai multor tranzacții care par să aibă legătură între ele.

2. Interdicțiile de la alineatul (1) nu se aplică transferurilor de fonduri care reprezintă plăți datorate pentru furnizarea de alimente sau de echipamente medicale sau pentru acordarea de asistență medicală, ori efectuate în scopuri umanitare, cu condiția ca transferul de fonduri să fi fost comunicat în scris uneia dintre autoritățile competente ale statelor membre, menționate pe site-urile enumerate în anexa V.

Transferul de fonduri va fi comunicat în acest fel de către persoana fizică sau juridică, de către entitatea sau organismul care emite ordinul pentru transferul de fonduri sau, în cazul în care acea persoană, entitate sau organism care emite ordinul nu intră sub incidența articolului 36, de către persoana fizică sau juridică, entitatea sau organismul care primește și execută ordinul pentru transferul de fonduri.

3. Interdicțiile de la alineatul (1) nu se aplică transferurilor, altele decât cele menționate la alineatul (2), a căror valoare este mai mică de 40 000 de euro, în cazul în care persoana fizică sau juridică, entitatea sau organismul care emite ordinul sau, în cazul în care acea persoană, entitate sau organism nu intră sub incidența articolului 36, persoana, entitatea sau organismul care execută transferul de fonduri a comunicat în scris acest transfer uneia din autoritățile competente ale statelor membre, menționate pe site-urile enumerate în anexa V.

4. Autoritățile competente ale statelor membre, menționate pe site-urile enumerate în anexa V, pot acorda, în condițiile pe care acestea le consideră necesare, o autorizație pentru un transfer de fonduri cu o valoare de 40 000 de euro sau mai mare, în afara cazului în care au constatat că transferul de fonduri pentru care se solicită autorizația ar contribui la desfășurarea uneia dintre următoarele activități:

(a) activitățile Iranului legate de îmbogățire, reprelucrare sau de apa grea;

(b) dezvoltarea de către Iran a vectorilor de transport de arme nucleare;

(c) desfășurarea, de către Iran, a unor activități legate de alte teme cu privire la care AIEA și-a exprimat îngrijorarea ori pe care le-a considerat ca fiind de o importanță majoră; sau

(d) exploatarea țițeiului și a gazelor naturale, extracția de țiței și de gaze naturale, rafinarea sau lichefierea gazelor naturale de către o întreprindere iraniană.

Se consideră că autorizația este acordată în cazul în care o autoritate competentă a primit o solicitare scrisă pentru eliberarea unei autorizații și nu a formulat, în termen de patru săptămâni, obiecții scrise cu privire la transferul de fonduri. În cazul în care au fost formulate obiecții din cauza unei anchete aflate în desfășurare, autoritatea competentă declară acest lucru și comunică decizia adoptată în cel mai scurt timp. Se consideră că autorizația este acordată în cazul în care nu a fost comunicată nicio decizie în termen de patru săptămâni de la formularea obiecției.

Statul membru în cauză informează celelalte state membre și Comisia în cazul în care respinge o cerere de autorizare.

5. Statele membre își acordă reciproc asistență la cerere, atunci când unde este necesar în vederea efectuării unei anchete.

6. Alineatul (1) nu se aplică atunci când o autorizație a fost acordată în conformitate cu articolele 17, 18 sau 19.

Articolul 22

1. Sucursalele și filialele instituțiilor de credit și financiare cu sediul în Iran, care intră sub incidența articolului 36, indicate în anexa IX, notifică autorității competente a statului membru în care sunt stabilite, astfel cum sunt indicate pe site-urile enumerate în anexa IX, toate transferurile de fonduri efectuate sau primite de acestea, numele părților, valoarea și data tranzacțiilor, în termen de cinci zile lucrătoare de la data efectuării sau de la data primirii transferului de fonduri. În cazul în care există informații disponibile, declarația trebuie să precizeze natura tranzacției și, după caz, natura produselor care fac obiectul tranzacției și, în special, să precizeze dacă este vorba de produse care sunt prevăzute la anexele I, II, III, IV sau VI din prezentul regulament și, în cazul în care exportul acestora face obiectul unei autorizații, să precizeze numărul licenței acordate.

2. Sub rezerva și în conformitate cu modalitățile stabilite pentru schimbul de informații, autoritățile competente notificate transmit fără întârziere aceste date, în funcție de necesități, autorităților competente ale celorlalte state membre în care sunt stabilite celelalte părți participante tranzacții, astfel încât să se evite efectuarea oricărei tranzacții care ar putea contribui la desfășurarea de activități nucleare care prezintă un risc de proliferare sau la dezvoltarea vectorilor de transport de arme nucleare.

Articolul 23

1. În cadrul activităților lor cu instituțiile de credit și financiare menționate la alineatul (2) și în vederea evitării ca aceste activități să contribuie la desfășurarea de activități nucleare cu risc de proliferare sau la perfecționarea vectorilor de transport de arme nucleare, instituțiile de credit și financiare care intră în domeniul de aplicare al articolului 36:

(a) dau dovadă în mod constant de vigilență în ceea ce privește activitatea conturilor, inclusiv prin intermediul programelor lor de măsuri de precauție privind clienții și în conformitate cu obligațiile lor referitoare la spălarea banilor și la finanțarea terorismului;

(b) solicită ca toate câmpurile de informații din instrucțiunile de plată care se referă la ordonatorul și la beneficiarul tranzacției în cauză să fie completate și refuză tranzacția în cazul în care informațiile cerute nu sunt furnizate;

(c) păstrează toate înregistrările tranzacțiilor efectuate pentru o perioadă de cinci ani și le pun la dispoziția autorităților naționale, la cerere;

(d) în cazul în care suspectează ori au motive întemeiate de a suspecta că fondurile au legătură cu finanțarea proliferării, informează în această privință unitatea de informații financiare (UIF) sau oricare altă autoritate competentă desemnată de statul membru în cauză, astfel cum este menționată pe website-urile enumerate în anexa V, fără a aduce atingere articolelor 5 și 16. UIF ori autoritatea competentă servesc drept centru național de primire și analiză a raportărilor de tranzacții suspecte cu privire la finanțarea eventuală a proliferării. FIU sau o altă autoritate competentă în acest domeniu are acces, în mod direct sau indirect, în timp util, la informațiile financiare, administrative și de aplicare a legii de care are nevoie pentru a-și îndeplini în mod corespunzător această atribuție, inclusiv analiza informărilor privind tranzacțiile suspecte.

Cerințele de mai sus care vizează instituțiile de credit și financiare completează obligațiile existente care rezultă din Regulamentul 1781/2006[17] și din punerea în aplicare a Directivei 2005/60/CE.

2. Măsurile prevăzute la alineatul (1) se aplică instituțiilor financiare și de credit în activitățile pe care le desfășoară cu:

(a) instituțiile de credit și financiare cu sediul în Iran;

(b) sucursalele și filialele, atunci când acestea intră în domeniul de aplicare al articolului 36, ale instituțiilor de credit și financiare cu sediul în Iran, astfel cum sunt enumerate în anexa IX;

(c) +sucursalele și filialele, atunci când acestea nu intră în domeniul de aplicare al articolului 36, ale instituțiilor de credit și financiare cu sediul în Iran, astfel cum sunt enumerate în anexa IX;

(d) instituțiile de credit și financiare care nu au sediul în Iran și nu intră în domeniul de aplicare al articolului 36, dar sunt controlate de persoane cu domiciliul în Iran sau de entități cu sediul în Iran, astfel cum sunt enumerate în anexa IX.

Articolul 24

1. Se interzice instituțiilor de credit și financiare aflate sub incidența articolului 36 să realizeze oricare din activitățile următoare:

(a) deschiderea unui cont bancar la o instituție de credit sau instituție financiară cu sediul în Iran, inclusiv la Banca Centrală a Iranului, sau la orice sucursală sau filială a unei instituții de credit sau instituții financiare enumerate la anexa IX;

(b) stabilirea unei relații de bănci corespondente cu o instituție de credit sau instituție financiară cu sediul în Iran, inclusiv cu Banca Centrală a Iranului, sau cu orice sucursală sau filială a unei instituții de credit sau financiare enumerate la anexa IX;

(c) deschiderea unui birou de reprezentanță în Iran sau înființarea unei sucursale sau a unei filiale în Iran;

(d) dobândirea sau extinderea unei participații într-o instituție de credit sau financiară cu sediul în Iran, inclusiv la Banca Centrală a Iranului, sau la orice sucursală sau filială a unei instituții de credit sau financiare enumerate la anexa IX, sau dobândirea oricărei alte participații în capitalurile proprii la o instituție financiară sau de credit;

(e) crearea unei întreprinderi comune cu o instituție de credit sau cu o instituție financiară cu sediul în Iran, inclusiv cu Banca Centrală a Iranului, sau cu orice sucursală sau filială a unei instituții de credit sau financiare enumerate la anexa IX.

2. Se interzice:

(a) autorizarea deschiderii unui birou de reprezentanță sau înființarea unei sucursale sau a unei filiale în Uniunea Europeană de către o instituție de credit sau instituție financiară cu sediul în Iran, inclusiv de către Banca Centrală a Iranului, sau de către orice sucursală sau filială a unei instituții de credit sau financiare enumerate la anexa IX;

(b) negocierea sau încheierea de acorduri pentru sau în numele unei instituții de credit sau financiare cu sediul în Iran, inclusiv al Băncii Centrale a Iranului, sau pentru, ori în numele oricărei sucursale sau filiale a unei instituții de credit sau financiare enumerate la anexa IX, cu privire la înființarea în Uniunea Europeană a unui birou de reprezentanță, a unei sucursale sau a unei filiale;

(c) acordarea unei autorizații pentru preluarea și continuarea activităților unei instituții de credit sau pentru orice alte activități care necesită autorizarea prealabilă, de către un birou de reprezentanță, o sucursală sau o filială a unei instituții de credit sau financiare cu sediul în Iran, inclusiv de către Banca Centrală a Iranului, ori de către orice sucursală sau filială a unei instituții de credit sau a financiare enumerate la anexa IX, în cazul în care biroul de reprezentanță, sucursala sau filiala nu au fost operaționale înainte de 26 iulie 2010.

Articolul 25

Se interzice:

(a) vânzarea sau cumpărarea, de obligațiuni publice sau garantate de stat, emise după data de 26 iulie 2010, în mod direct sau indirect, către sau de la următoarele entități:

(i) Iran sau guvernul acestuia, împreună cu organismele publice, corporațiile și agențiile sale;

(ii) o instituție de credit sau financiară cu sediul în Iran, inclusiv Banca Centrală a Iranului, sau orice sucursală sau filială enumerată la anexa IX;

(iii) o persoană fizică sau juridică, o entitate sau un organism care acționează în numele unei persoane juridice, al unei entități sau al unui organism menționat la punctele (i) sau (ii) sau la indicațiile acestora;

(iv) o persoană juridică, o entitate sau un organism aflat în proprietatea unei persoane, a unei entități sau a unui organism menționat la punctele (i), (ii) sau (iii) sau controlat de acestea.

(b) furnizarea unei persoane, unei entități sau unui organism menționate la litera (a) de servicii de brokeraj cu privire la obligațiuni publice sau garantate de stat emise după data de 26 iulie 2010;

(c) oferirea de asistență unei persoane, unei entități sau unui organism menționate la litera (a) în vederea emisiunii de obligațiuni publice sau garantate de stat, prin furnizarea de servicii de brokeraj, de publicitate sau a oricăror altor servicii cu privire la obligațiunile respective.

Articolul 26

1. Se interzice:

(a) furnizarea de servicii de asigurare și reasigurare:

(i) Iranului sau guvernului acestuia, precum și organismelor publice, corporațiilor, agențiilor sale;

(ii) unei întreprinderi iraniene; sau

(iii) unei persoane fizice sau juridice, unei entități sau unui organism care acționează în numele unei persoane juridice, al unei entități sau al unui organism menționat la punctele (i) sau (ii) sau la indicațiile acestora;

(b) participarea voluntară și deliberată la activități care au drept scop sau efect eludarea interdicției prevăzute la litera (a).

2. Alineatul (1) nu se aplică furnizării de asigurări de sănătate și de călătorie persoanelor fizice.

3. Prezentul articol interzice prelungirea și reînnoirea acordurilor de asigurare și reasigurare încheiate înainte de intrarea în vigoare a prezentului regulament, însă nu interzice respectarea acordurilor încheiate înainte de această dată.

Capitolul VIRestricții privind transportul

Articolul 27

1. În scopul prevenirii transferului produselor și tehnologiilor prevăzute în Lista comună a UE de produse militare sau a căror furnizare, vânzare, transport, export sau import este interzis prin prezentul regulament, toate produsele introduse sau care părăsesc teritoriul vamal al Uniunii din sau spre Iran, fac obiectul informațiilor înainte de plecare sau de sosire, ce vor fi transmise autorităților vamale competente din statul membru în cauză.

2. Normele care reglementează obligația de a furniza informații înainte de sosire sau de plecare, în special termenele care trebuie respectate și datele solicitate, sunt stabilite în dispozițiile aplicabile privind declarațiile sumare de intrare și de ieșire, precum și declarațiile vamale din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar[18] și din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92[19].

3. În plus, persoana care introduce bunurile în interiorul sau care scoate bunurile în afara teritoriului vamal al Uniunii din sau în Iran, sau care își asumă răspunderea pentru transportul bunurilor cu aeronave de marfă și nave comerciale spre sau din Iran, sau reprezentantul acesteia, declară dacă bunurile sunt prevăzute în Lista comună a UE de produse militare sau în prezentul regulament și, în cazul în care exportul acestora este supus autorizării, precizează datele din licența de export acordată.

4. Până la data de 31 decembrie 2010, declarațiile sumare de intrare și de ieșire, precum și elementele suplimentare necesare menționate la alineatul (3) pot fi depuse în scris prin utilizarea documentelor comerciale, portuare sau de transport, în măsura în care acestea includ informațiile necesare.

5. De la 1 ianuarie 2011, vor fi depuse elementele suplimentare necesare menționate de prezentul articol:

- pentru bunurile introduse pe teritoriul vamal al Uniunii, fie în scris, fie prin utilizarea declarației sumare de intrare și de ieșire, după caz, și

- pentru bunurile scoase în afara teritoriului Uniunii, fie printr-o declarație vamală sau, atunci când aceasta nu este necesară, printr-o declarație sumară de ieșire.

Articolul 28

1. Furnizarea, de către resortisanți ai statelor membre sau de pe teritoriile statelor membre, de servicii de buncheraj sau de aprovizionare a navelor, sau orice alte servicii pentru nave, destinate navelor iraniene este interzisă atunci când furnizorii serviciilor dețin informații, inclusiv de la autoritățile vamale competente, în baza informațiilor dinaintea sosirii și dinaintea plecării, menționate în articolul precedent, care constituie motive serioase de a se considera că navele transportă produse prevăzute în Lista comună a UE de produse militare sau produse a căror furnizare, vânzare, transfer sau export este interzis în temeiul prezentului regulament, cu excepția cazului în care furnizarea unor astfel de servicii este necesară în scopuri umanitare.

2. Furnizarea de către resortisanți ai statelor membre sau de pe teritoriile statelor membre de servicii tehnice sau de întreținere a aeronavelor iraniene de marfă este interzisă atunci când furnizorii serviciilor dețin informații, inclusiv de la autoritățile vamale competente, în baza informațiilor înainte de sosire și înainte de plecare menționate în articolul precedent, care constituie motive serioase de a considera că aeronavele de marfă transportă produse prevăzute în Lista comună a UE de produse militare sau produse a căror furnizare, vânzare, transfer sau export este interzis în temeiul prezentului regulament, cu excepția cazului în care furnizarea unor astfel de servicii este necesară în scopuri umanitare sau de siguranță.

3. Interdicțiile menționate la alineatele (1) și (2) se aplică până când încărcătura a fost inspectată, confiscată, distrusă, dacă este necesar, după caz.

Capitolul VIIRestricții privind satisfacerea anumitor cereri

Articolul 29

1. Nu se dă curs niciunei cereri în temeiul oricărui contract sau oricărei tranzacții a căror executare ar fi fost afectată, direct sau indirect, în totalitate sau parțial, de măsurile impuse de Regulamentul nr. 423/2007 sau de prezentul regulament, inclusiv cererilor de despăgubire sau altor cereri de acest tip cum ar fi cererea de compensare sau cererea în temeiul unei garanții, și anume, o cerere de prelungire a plății unei obligațiuni, a unei garanții sau a unei despăgubiri, în special o garanție financiară sau o despăgubire financiară, indiferent de forma acesteia, prezentate de:

(a) persoanele, entitățile sau organismele identificate, enumerate în anexele VII, VIII și IX;

(b) orice altă persoană, entitate sau organism din Iran, inclusiv guvernul iranian;

(c) orice persoană, entitate sau organism care acționează prin intermediul sau în numele uneia din aceste persoane, entități sau organisme;

2. Executarea unui contract sau a unei tranzacții trebuie considerată ca fiind afectată de măsurile impuse de Regulamentul (CE) nr. 423/2007 sau de prezentul Regulament în cazul în care existența sau conținutul cererii rezultă în mod direct sau indirect din respectivele măsuri.

3. În cadrul oricărei proceduri care urmărește să dea curs unei cereri, sarcina de a dovedi că satisfacerea cererii nu este interzisă în temeiul dispozițiilor alineatului (1) incumbă persoanei care urmărește să se dea curs respectivei cereri.

4. Prezentul articol nu aduce atingere dreptului persoanelor, entităților și organismelor menționate la alineatul (1) la revizuirea judiciară a legalității neexecutării obligațiilor contractuale, în temeiul Regulamentului (CE) nr. 423/2007 sau prezentului regulament.

Capitolul VIIIDispoziții generale și finale

Articolul 30

1. Fără a se aduce atingere normelor aplicabile în materie de raportare, confidențialitate și secret profesional, persoanele fizice și juridice, entitățile și organismele:

(a) furnizează imediat orice informații care ar putea facilita respectarea prezentului regulament, cum ar fi informațiile privind conturile și fondurile înghețate în conformitate cu articolul 16, autorităților competente din statele membre, menționate pe website-urile din anexa V, în care au reședința ori sunt situate și transmit aceste informații Comisiei, în mod direct sau prin intermediul statelor membre;

(b) cooperează cu autoritățile competente menționate pe website-urile din anexa V pentru verificarea acestor informații.

2. Orice informație suplimentară primită direct de Comisie se comunică statelor membre în cauză.

3. Orice informații furnizate sau primite în conformitate cu prezentul articol se utilizează numai în scopul pentru care au fost furnizate sau primite.

Articolul 31

1. Înghețarea fondurilor și a resurselor economice sau refuzul de a pune la dispoziție aceste fonduri sau resurse economice, efectuate cu bună-credință, pe motiv că o astfel de acțiune este conformă cu dispozițiile prezentului regulament, nu angajează în niciun fel răspunderea persoanei fizice sau juridice, a entității sau a organismului care o efectuează, a personalului de conducere sau a angajaților acesteia, cu excepția cazului în care se dovedește că fondurile sau resursele economice în cauză au fost înghețate sau reținute din neglijență.

2. Interdicțiile prevăzute la articolul 5 alineatul (1) litera (d), la articolul 5 alineatul (1) litera (e), la articolul 9 litera (b), la articolul 15, la articolul 16 alineatul (3), la articolul 25 alineatul (1) litera (a) și la articolul 26 nu angajează în niciun fel răspunderea persoanelor fizice sau juridice ori a entităților în cauză, dacă acestea nu au știut și nu au avut niciun motiv rezonabil să suspecteze faptul că acțiunile lor ar încălca aceste interdicții.

3. Comunicarea, cu bună credință, astfel cum se prevede la articolele 21, 22 și 23 de către o instituție sau o persoană care intră sub incidența prezentului regulament sau de către conducerea sau un angajat al unei asemenea instituții sau persoane, a informațiilor menționate la articolele 21, 22 și 23 nu antrenează în niciun fel răspunderea instituției, persoanei, conducerii instituției sau angajaților respectivi ai instituției.

Articolul 32

Comisia și statele membre se informează reciproc, fără întârziere, cu privire la măsurile luate în temeiul prezentului regulament și își comunică toate informațiile relevante de care dispun în legătură cu prezentul regulament, în special informații cu privire la încălcările și la problemele privind punerea în aplicare a acestui regulament și la hotărârile pronunțate de instanțele judecătorești naționale.

Articolul 33

1. Comisia:

(a) modifică anexa II pe baza constatărilor făcute fie de către Consiliul de Securitate al Organizației Națiunilor Unite, fie de către Comitetul pentru sancțiuni, sau pe baza informațiilor furnizate de statele membre;

(b) modifică anexa IV pe baza informațiilor furnizate de statele membre;

(c) modifică anexa V pe baza informațiilor furnizate de statele membre;

(d) modifică anexa VII pe baza celor stabilite fie de Consiliul de Securitate al Organizației Națiunilor Unite, fie de Comitetul pentru sancțiuni;

2. Consiliul, hotărând cu majoritate calificată și în deplină conformitate cu cele stabilite de Consiliu cu privire la anexa II la Decizia 2010/413/PESC a Consiliului, stabilește, revizuiește și modifică lista persoanelor, a entităților si a organismelor menționate la articolul 16 alineatul (2). Lista din anexa VIII se revizuiește la intervale regulate și cel puțin o dată la 12 luni.

3. Comisia și Consiliul menționează motivele individuale și specifice care stau la baza deciziilor luate în conformitate cu alineatul (1) litera (d) și respectiv, cu alineatul (2), acordând posibilitatea persoanei fizice și juridice, entității sau organismului în cauză să își exprime punctul de vedere cu privire la această chestiune. În cazul în care se transmit observații, Comisia sau Consiliul își reexaminează decizia și informează în consecință persoana, entitatea sau organismul în cauză.

4. Comisia prelucrează datele cu caracter personal pentru a-și exercita atribuțiile sale în conformitate cu prezentul regulament. Aceste atribuții includ:

(a) elaborarea modificărilor la anexa VII la prezentul regulament;

(b) consolidarea conținutului anexelor VII și VIII în lista consolidată electronică a persoanelor, grupurilor și entităților cărora UE le aplică sancțiuni financiare, listă disponibilă pe site-ul Comisiei[20];

(c) prelucrarea informațiilor privind justificarea includerii pe listă; precum și

(d) prelucrarea informațiilor privind impactul măsurilor prevăzute în prezentul regulament, precum valoarea fondurilor înghețate și informațiile privind autorizările acordate de autoritățile competente.

5. Consiliul prelucrează datele cu caracter personal în vederea exercitării atribuțiilor sale în conformitate cu prezentul regulament. Aceste atribuții includ:

(a) elaborarea modificărilor la anexa VIII la prezentul regulament; precum și

(b) prelucrarea informațiilor privind justificarea includerii pe listă.

6. Consiliul și Comisia pot prelucra datele relevante referitoare la infracțiunile comise de persoanele fizice incluse pe listă, precum și la condamnările penale sau măsurile de securitate adoptate cu privire la aceste persoane, numai în măsura în care o astfel de prelucrare este necesară pentru stabilirea motivelor pentru includerea pe listă și pentru examinarea punctelor de vedere exprimate de persoana fizică în cauză, sub rezerva unor garanții specifice corespunzătoare. Aceste date nu sunt făcute publice și nici nu fac obiectul schimburilor de informații.

7. În scopul aplicării prezentului regulament, unitățile din cadrul Consiliului și Comisiei, citate în anexa V sunt desemnate ca „operator” pentru instituția în cauză în sensul articolului 2 litera (d) din Regulamentul (CE) nr. 45/2001, pentru a asigura faptul că persoanele fizice vizate își pot exercita drepturile în conformitate cu Regulamentul (CE) nr. 45/2001.

Articolul 34

1. Statele membre stabilesc normele privind sancțiunile aplicabile în cazul încălcării prezentului regulament și iau toate măsurile necesare pentru a asigura punerea în aplicare a acestora. Sancțiunile prevăzute trebuie să fie eficace, proporționale și disuasive.

2. După intrarea în vigoare a prezentului regulament, statele membre comunică aceste norme Comisiei, fără întârziere, precum și toate modificările ulterioare aduse acestora.

Articolul 35

1. Statele membre desemnează autoritățile competente menționate în prezentul regulament și le menționează pe website-urile enumerate la anexa V. Comisiei i se notifică de către satele membre orice modificări ale adreselor website-urilor lor enumerate la anexa V, înainte ca acestea să intre în vigoare.

2. După intrarea în vigoare a prezentului regulament, statele membre notifică fără întârziere Comisia cu privire la autoritățile lor competente, inclusiv cu privire la datele de contact ale acestora, precum și cu privire la toate modificările ulterioare.

3. În cazul în care prezentul regulament prevede o obligație de a notifica, informa sau de a comunica în alt mod cu Comisia, adresa și celelalte coordonate care trebuie folosite în vederea acestei comunicări sunt cele menționate în anexa V.

Articolul 36

Prezentul regulament se aplică:

(a) pe teritoriul Uniunii, inclusiv în spațiul aerian al acesteia;

(b) la bordul oricărei aeronave sau nave aflate sub jurisdicția unui stat membru;

(c) oricărei persoane, din interiorul sau exteriorul Uniunii, care este resortisantul unui stat membru;

(d) oricărei persoane juridice, entități sau organism care este înregistrat sau constituit în conformitate cu legislația unui stat membru;

(e) oricărei persoane juridice, entități sau organism, în legătură cu orice activitate desfășurată în întregime sau în parte pe teritoriul Uniunii.

Articolul 37

Regulamentul (CE) nr. 423/2007 se abrogă. Trimiterile la regulamentul abrogat se interpretează ca trimiteri la prezentul regulament.

Articolul 38

Prezentul regulament intră în vigoare la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptată la Bruxelles, […]

Pentru Consiliu

Președintele […]

ANEXA I

PARTEA A

Produse și tehnologii menționate la articolul 2 alineatul (1) litera (a), articolul 2 alineatul (2), articolul 4, articolul 5 alineatul (1) litera (b) și articolul 5 alineatul (1) litera (d)

Prezenta anexă conține toate produsele și tehnologiile menționate și definite în anexa I la Regulamentul (CE) nr. 428/2009, cu excepția următoarelor:

Articolul din anexa I la Regulamentul (CE) nr. 428/2009 | Descriere |

5A001 | Sisteme, echipamente, componente și accesorii de telecomunicații, după cum urmează: a. orice tip de echipamente de telecomunicații care prezintă oricare dintre următoarele caracteristici, funcțiuni sau particularități: 1. special concepute pentru a rezista la efecte electronice tranzitorii sau la efectele impulsului electromagnetic, ambele rezultate în urma unei explozii nucleare; 2. prezintă o rezistență specială la radiații gama, neutronice sau ionice sau 3. sunt special concepute pentru a funcționa la temperaturi situate în afara domeniului de temperatură 218 K (55 °C) - 397 K (124 °C); Notă: 5A001.a.3. se aplică numai echipamentelor electronice. Notă: 5A001.a.2. și 5A001.a.3. nu supun controlului echipamentele concepute sau modificate pentru utilizare la bordul sateliților. b. sisteme și echipamente de telecomunicații, precum și componente și accesorii special concepute pentru acestea, care prezintă oricare dintre următoarele caracteristici, funcțiuni sau particularități: 1. sunt sisteme de comunicații subacvatice, nelegate de o bază, care prezintă oricare dintre următoarele caracteristici: a. o frecvență acustică purtătoare situată în afara domeniului 20 kHz – 60 kHz; b. utilizează o frecvență electromagnetică purtătoare sub 30 kHz; c. utilizează tehnici electronice de ghidare a fasciculului sau d. utilizează „lasere” sau diode electroluminiscente (leduri) cu o lungime de undă la ieșire mai mare de 400 nm, dar mai mică de 700 nm, într-o „rețea locală”; 2. sunt echipamente radio care funcționează în banda 1,5 MHz – 87,5 MHz și au toate caracteristicile următoare: a. posibilitatea anticipării și a selecției automate a frecvențelor și a „vitezelor de transfer digital total”, pe canal, în scopul optimizării transmisiei și b. încorporează o configurație de amplificator de putere linear, capabil să prelucreze simultan semnale multiple la o putere de ieșire egală cu 1 kW sau mai mare, în gama de frecvențe de la 1,5 MHz la 30 MHz, dar inferioare acestei ultime valori, sau la o putere de ieșire egală cu 250 W sau mai mare, în gama de frecvențe de la 30 MHz la 87,5 MHz maximum, pe o „lățime de bandă instantanee” egală cu o octavă sau mai mare și cu un conținut de armonici și de distorsiuni la ieșire mai bun de -80 dB; 3. sunt echipamente radio care utilizează tehnici de „spectru împrăștiat”, inclusiv tehnici cu „salt de frecvență”, altele decât cele specificate la 5A001.b.4., și care prezintă oricare dintre următoarele caracteristici: a. utilizează coduri de împrăștiere programabile de utilizator sau b. transmit o lățime de bandă totală care este egală cu de 100 de ori lățimea de bandă a oricărui canal de informație sau mai mare și depășește 50 kHz; Notă: 5A001.b.3.b. nu include echipamentele radio special concepute pentru utilizarea în sistemele de radiocomunicații celulare în benzile civile. Notă: 5A001.b.3. nu include echipamentele care funcționează la o putere de ieșire de 1 W sau mai mică. 4. sunt echipamente radio care utilizează tehnici de modulație de bandă ultralargă, care au coduri de decupare în canale programabile de către utilizator, coduri de criptare sau coduri de identificare a rețelei, și care prezintă oricare dintre următoarele caracteristici: a. o lățime de bandă care depășește 500 MHz sau b. o „lățime de bandă fracționată” de 20% sau mai mult; 5. sunt receptoare radio controlate digital, care au toate caracteristicile următoare: a. dispun de mai mult de 1 000 de canale; b. realizează un „timp de comutare a frecvenței” mai mic de 1 ms; c. caută sau scanează în mod automat o parte a spectrului electromagnetic și d. identifică semnalele recepționate sau tipul transmițătorului sau Notă: 5A001.b.5. nu include echipamentele radio special concepute pentru utilizarea în sistemele de radiocomunicații celulare în benzile civile. 6. asigură funcțiuni de „prelucrare a semnalelor” digitale pentru a realiza ieșirea de ’codare vocală’ la viteze mai mici de 2 400 biți/s; Note tehnice: 1. 5A001.b.6. se aplică semnalului de ieșire al ’codării vocale’ a vorbirii continue pentru ’codarea vocală’ cu o viteză variabilă. 2. În sensul celor menționate la 5A001.b.6, ’codarea vocală’ este definită ca tehnica de eșantionare a vocii umane și de convertire a acestor eșantioane într-un semnal digital, luând în considerare caracteristicile specifice ale vorbirii umane. c. cabluri cu fibre optice pentru comunicații, fibre optice și accesorii, după cum urmează: 1. fibre optice cu o lungime mai mare de 500 m, despre care fabricantul menționează că sunt capabile să suporte un ’test de probă’ al rezistenței la întindere de 2 × 109 N/m2 sau mai mult; Notă tehnică: ’Test de probă’: testarea, atât pe parcursul procesului de producție, cât și după, se realizează prin aplicarea dinamică a unui efort de întindere prescris asupra unei fibre optice cu lungimea de la 0,5 m până la 3 m, în timp ce aceasta este trecută cu o viteză de deplasare cuprinsă între 2 și 5 m/s prin cabestane cu diametrul de aproximativ 150 mm. Temperatura ambiantă este de 293K (20oC), iar umiditatea relativă de 40%. Pentru realizarea testului de probă, pot fi utilizate standardele naționale echivalente. 2. cabluri cu fibre optice și accesorii, concepute pentru utilizarea subacvatică; Notă: 5A001.c.2. nu include cablurile și accesoriile standard pentru telecomunicații civile. N.B. 1: Pentru cabluri ombilicale subacvatice și conectoarele aferente, a se vedea 8A002.a.3. N.B. 2: Pentru conectoare sau dispozitive cu fibre optice de penetrare a pereților navei, a se vedea 8A002.c. d. „antene cu rețele fazate, orientabile electronic”, care funcționează la frecvențe de peste 31,8 GHz; Notă: 5A001.d. nu include „antene cu rețele fazate, orientabile electronic” utilizate în sistemele de aterizare, cu instrumente conforme standardelor ICAO referitoare la sistemele de aterizare cu microunde (MLS). e. echipamente radiogoniometrice care funcționează la frecvențe ce depășesc 30 MHz și care au toate caracteristicile următoare, și componente special concepute pentru acestea: 1. „lățimea de bandă instantanee” de 10 MHz sau mai mult și 2. capacitatea de a găsi o direcție de orientare pentru transmițătoarele radio necooperante cu durata semnalului mai mică de 1 ms; f. echipamente de bruiere special concepute sau modificate pentru a interfera cu serviciile de telecomunicații mobile sau pentru a le bloca, neutraliza, deteriora sau corupe intenționat sau selectiv, care îndeplinesc oricare dintre funcțiile de mai jos, precum și componente special concepute pentru acestea: 1. simulează funcțiile echipamentelor rețelei de acces radio (Radio Acces Network – RAN); 2. detectează și exploatează caracteristicile specifice ale protocoalelor de telecomunicații mobile folosite (de exemplu, GSM) sau 3. exploatează caracteristicile specifice ale protocoalelor de telecomunicații mobile folosite (de exemplu, GSM); N.B.: Pentru echipamente de bruiere GNSS, a se vedea Lista produselor militare. g. sisteme sau echipamente de localizare coerentă pasivă (PCL), special concepute pentru detectarea și urmărirea obiectelor mobile prin măsurarea reflecțiilor emisiilor de radiofrecvențe în mediu, furnizate de către transmițătoarele fără radar; Notă tehnică: Transmițătoarele fără radar pot include stații bază de radio, de televiziune sau de telefonie mobilă de uz comercial. Notă: 5A001.g. nu include nici: a. echipamente radioastronomice, nici b. sisteme sau echipamente care necesită o transmisie radio de la țintă. h. echipamente electronic concepute sau modificate astfel încât să activeze prematur sau să prevină declanșarea dispozitivelor explozive improvizate controlate prin radio (RCIED): N.B.: A SE VEDEA, DE ASEMENEA, LISTA PRODUSELOR MILITARE. |

5A002 | Sisteme și echipamente pentru „securitatea informațiilor” și componentele aferente, după cum urmează: a. sisteme, echipamente, „ansambluri electronice” pentru aplicații specifice, module și circuite integrate pentru „securitatea informațiilor”, precum și alte componente special concepute pentru acestea, după cum urmează: N.B.: Pentru controlul echipamentelor de recepție pentru sistemele globale de navigație prin sateliți (GNSS) care conțin sau care utilizează decriptarea (de exemplu, GPS sau GLONASS), a se vedea 7A005. 1. concepute sau modificate pentru a utiliza „criptografia”, utilizând tehnici digitale pentru efectuarea tuturor funcțiilor criptografice, altele decât autentificarea sau semnătura digitală, și care prezintă oricare dintre următoarele caracteristici: Note tehnice: 1. Funcțiile de autentificare și semnătură digitală includ funcția asociată de gestionare a cheilor. 2. Autentificarea include toate aspectele care țin de controlul accesului în cazurile în care nu există o criptare a fișierelor sau a textului, cu excepția celor direct legate de protecția parolei, a numărului personal de identificare (PIN) sau a datelor similare pentru a preveni accesul neautorizat. 3. „Criptografia” nu include tehnici de compresie sau de codare a datelor „fixe”. Notă: 5A002.a.1. include echipamentele concepute sau modificate să utilizeze „criptografia” care folosește principii analogice atunci când sunt puse în practică cu ajutorul unor tehnici digitale. a. un „algoritm simetric” care folosește o lungime a cheii care depășește 56 biți sau b. un „algoritm asimetric” în cazul căruia securitatea algoritmului este bazată pe unul dintre următoarele elemente: 1. factorizarea numerelor întregi ce depășesc 512 biți (de exemplu, RSA); 2. calcularea logaritmilor discreți într-un grup multiplicativ de câmpuri finite cu dimensiunea mai mare de 512 biți (de exemplu, Diffie-Hellman asupra Z/pZ) sau 3. logaritmi discreți într-un grup, altul decât cel menționat la 5A002.a.1.b.2. care depășește 112 biți (de exemplu, Diffie-Hellman asupra unei curbe eliptice); 2. sunt concepute sau modificate pentru a realiza funcții criptanalitice; 3. neutilizat; 4. special concepute sau modificate pentru a reduce emiterea compromițătoare de semnale purtătoare de informație dincolo de ceea ce este necesar pentru sănătate, securitate sau standarde de interferență electromagnetică; 5. concepute sau modificate pentru a utiliza tehnici criptografice în scopul generării codului de împrăștiere pentru sisteme cu „spectru împrăștiat”, altele decât cele menționate la 5A002.a.6, care includ codul de salt pentru sisteme cu „salt de frecvență”; 6. concepute sau modificate pentru a utiliza tehnici criptografice pentru generarea codurilor de decupare în canal, a codurilor de bruiere sau a codurilor de identificare a rețelei, pentru sisteme care utilizează tehnici de modulație de bandă ultralargă, și care prezintă oricare dintre următoarele caracteristici: a. o lățime de bandă care depășește 500 MHz sau b. o „lățime de bandă fracționată” de 20% sau mai mult; 7. sisteme și dispozitive de securitate non-criptografice aferente tehnologiei informațiilor și comunicațiilor (TIC) evaluate la un nivel de siguranță superior clasei EAL-6 (evaluation assurance level) din criteriile comune (CC) sau echivalent; 8. sisteme de cabluri pentru comunicații concepute sau modificate pentru a utiliza mijloace mecanice, electrice sau electronice pentru detectarea conectării frauduloase; 9. concepute sau modificate pentru a utiliza „criptografia cuantică”. Notă tehnică: „Criptografia cuantică” este cunoscută, de asemenea, ca distribuția cuantică a cheilor (quantum key distribution – QKD). Notă: 5A002 nu include: a. „cartelele inteligente personalizate” care prezintă oricare dintre următoarele caracteristici: 1. în cazul în care capacitatea criptografică este restricționată pentru utilizarea în echipamente sau sisteme care nu sunt vizate la literele b.-g. din prezenta notă sau 2. pentru aplicații generale de uz public, în cazul în care capacitatea criptografică nu este accesibilă utilizatorului și este special concepută și limitată pentru a permite protecția datelor cu caracter personal stocate în interior; N.B. În cazul în care o „cartelă inteligentă personalizată” are funcții multiple, statutul de control al fiecărei funcții este evaluat individual. b. echipamentele de recepție pentru emisiunile radiodifuzate, televiziunea plătită sau emisiuni similare cu audiență restrânsă, de tip comercial, care nu utilizează criptarea digitală, cu excepția celor utilizate exclusiv pentru trimiterea informațiilor referitoare la programe sau facturi către furnizorii serviciilor de emisie; c. echipamente la care capacitatea criptografică nu este accesibilă utilizatorului și care sunt special concepute și limitate pentru a permite oricare dintre următoarele operațiuni: 1. execuția de „produse software” protejate împotriva copierii; 2. accesul la oricare dintre următoarele: a. conținutul protejat la copiere, stocat pe un suport numai pentru citire sau b. informațiile stocate în formă criptată pe un suport (de exemplu, cu privire la protecția drepturilor de proprietate intelectuală) în cazul în care suportul este oferit spre vânzare publicului în seturi identice; 3. controlul copierii datelor audio-video protejate prin drepturile de autor sau 4. criptarea și/sau decriptarea pentru protejarea bibliotecilor, caracteristicile de concepție sau date conexe pentru proiectarea dispozitivelor semiconductoare sau a circuitelor integrate; d. echipamente criptografice special concepute și limitate pentru uz bancar sau ’tranzacții financiare’; Notă tehnică: ’Tranzacțiile financiare’ menționate la 5A002, nota d, includ colectarea și reglementarea tarifelor sau a funcțiunilor de credit. e. radiotelefoanele portabile sau mobile pentru uz civil (de exemplu, pentru folosirea în sisteme de radiocomunicații celulare comerciale civile) care nu sunt capabile să transmită direct date criptate către un alt radiotelefon sau echipament [altul decât echipamentul rețelei de acces radio (Radio Acces Network – RAN)], nici să transmită date criptate prin intermediul unui echipament RAN [de exemplu, controler de rețea radio (Radio Network Controller – RNC) sau controlerul stației de bază (Base Station Controller – BSC)]; f. echipamente de telefonie fără fir, care nu sunt capabile să efectueze o criptare terminal – terminal atunci când raza de acțiune maximă efectivă a operării fără fir, fără amplificator de antenă (de exemplu, un salt singular, fără releu de retransmitere între terminal și stația bază) este mai mică de 400 m, conform specificației producătorului; g. radiotelefoane portabile sau mobile și dispozitive client wireless similare pentru uz civil, care pun în aplicare numai standarde criptografice publicate sau comerciale (cu excepția funcțiilor antipiratare, care pot fi nepublicate) și care respectă de asemenea dispozițiile literelor (b)-(d) din Nota privind criptografia (nota 3 din categoria 5, partea a 2-a), care au fost adaptate pentru o aplicație specifică în industria civilă și prezintă caracteristici care nu afectează funcționalitatea criptografică a acestor dispozitive originale nepersonalizate; h. echipamente special concepute pentru întreținerea radiotelefoanelor portabile sau mobil